1999R2759 — ET — 03.01.2005 — 005.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI MÄÄRUS (EÜ) nr 2759/1999, 22. detsember 1999, millega sätestatakse nõukogu määruse (EÜ) nr 1268/1999 (ühenduse toetuse kohta ühinemiseelsetele meetmetele põllumajanduse ja maaelu arendamiseks Kesk- ja Ida-Euroopa taotlejariikides ühinemiseelsel perioodil) rakenduseeskirjad (EMPs kohaldatav tekst) (EÜT L 331, 23.12.1999, p.51)

Muudetud:









▼B

KOMISJONI MÄÄRUS (EÜ) nr 2759/1999,

22. detsember 1999,

millega sätestatakse nõukogu määruse (EÜ) nr 1268/1999 (ühenduse toetuse kohta ühinemiseelsetele meetmetele põllumajanduse ja maaelu arendamiseks Kesk- ja Ida-Euroopa taotlejariikides ühinemiseelsel perioodil) rakenduseeskirjad

(EMPs kohaldatav tekst)







EUROOPA ÜHENDUSTE KOMISJON, võttes arvesse Euroopa Ühenduse asutamislepingut võttes arvesse nõukogu 21. juuni 1999. aasta määrust (EÜ) nr 1268/1999 ühenduse toetuste kohta ühinemiseelsetele meetmetele põllumajanduse ja maaelu arendamiseks Kesk- ja Ida-Euroopa taotlejariikides ühinemiseelsel perioodil, ( 1 ) eriti selle artikli 9 lõiget 2 ja artikli 12 lõiget 1, ning arvestades järgmist: (1) Määrusega (EÜ) nr 1268/1999 sätestatud ühenduse ühinemiseelsed meetmed põllumajanduse ja maaelu arendamiseks Kesk- ja Ida-Euroopa taotlejariikides ühinemiseelsel perioodil (edaspidi SAPARD) on mõeldud eeskätt taotlejariikide tegevuse toetamiseks acquis communautaire'i rakendamisel ühises põllumajanduspoliitikas ja sellega seonduvates valdkondades, ning esmatähtsate ja eriprobleemide lahendamiseks taotlejariikide põllumajandussektori ja maapiirkondade kohandamisel. (2) SAPARDi raames antava toetuse puhul tuleks eelkõige arvesse võtta selle mõju keskkonnakaitsele ja asjaomaste taotlejariikide majanduse säästvale arengule, ning sotsiaalse ühtekuuluvuspoliitika põhimõtteid; ühenduse toetus ei tohiks asendada taotlejariikides makstavaid toetusi, vaid peab vastavaid siseriiklikke meetmeid täiendama või edendama. (3) Üldpõhimõtte järgi antakse selles raamistikus toetust ühenduse maaelu arendustoetuste kehtivate eeskirjade alusel ning eeskätt nende põhieesmärkide ja -aktide kohaselt, mis on sätestatud nõukogu 17. mai 1999. aasta määrusega (EÜ) nr 1257/1999 Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks ning teatavate määruste muutmise ja kehtetuks tunnistamise kohta, ( 2 ) ning komisjoni määruse (EÜ) nr 1750/1999 ( 3 ) kohaselt, millega kehtestatakse üksikasjalikud eeskirjad eespoolnimetatud määruse kohaldamiseks. (4) Määruse (EÜ) nr 1268/1999 artiklis 2 nimetatud erimeetmed vastavad määruses (EÜ) nr 1257/1999 nimetatud meetmetele ning seetõttu peaksid taotlejariigid nende rakendamisel võimalikult täpselt lähtuma kõnealuste meetmete rakendamise põhimõtetest ühenduses; tuleks viidata kõnealuste meetmete kohaldamise tingimustele. (5) Põllumajandustoodete tarnimist ja turustamist mõjutavate struktuuriliste puudujääkide heastamiseks, mis tulenevad tootjate ebapiisavast organiseeritusest taotlejariikides, on vaja tootjarühmade moodustamist stimuleerivat toetust; sellega seoses tuleks anda toetust ühinemiseelsel üleminekuperioodil kooskõlas ühenduse asjakohaste põhimõtetega, mida vajaduse korral korrigeeritakse või täiendatakse olenevalt konkreetsest olukorrast taotlejariikides. (6) Muud määruse (EÜ) nr 1268/1999 artiklis 2 mainitud meetmed saavad olla ühenduse toetuse kõlblikud juhul, kui need on komisjoni poolt heakskiidetud abiprogrammi osa. (7) SAPARDi kulutuste abikõlblikkuse eeskirjades tuleks arvesse võtta määruse (EÜ) nr 1268/1999 kohaldamisaeg ning nõuded seoses miinimumperioodiga, mille jooksul ettevõtte tegevust eesmärgi saavutamisel ei tohi põhimõtteliselt muuta; kulutuste abikõlblikkuse eritingimused tuleks kindlaks määrata ühenduse ja taotlejariikide kahepoolsete kokkulepete raames. (8) SAPARDi ellurakendamisel tuleks tugineda nõukogu 21. juuni 1999. aasta määruses (EÜ) nr 1260/1999 (millega nähakse ette üldsätted struktuurifondide kohta) ( 4 ) sätestatud juhtimissuunistele; määruse (EÜ) nr 1268/1999 artikli 5 lõike 2 kohaselt määravad ühendus ja taotlejariik ühiselt kindlaks järelevalve korra programmi rakendamise üle, kuid sellest olenemata on vaja määratleda järelevalvenäitajad; seejuures tuleks arvesse võtta määrusega (EÜ) nr 1260/1999 sätestatud näitajad. (9) Ühenduse toetus ühinemiseelsetele meetmetele põllumajanduse ja maaelu arendamiseks Kesk- ja Ida-Euroopa taotlejariikides ühinemiseelsel perioodil ja ühenduse abi nõukogu 21. juuni 1999. aasta määruse (EÜ) nr 1267/1999 (millega luuakse ühinemiseelse struktuuripoliitika rahastamisvahend) ( 5 ) alusel tuleks kooskõlastada nõukogu 21. juuni 1999. aasta määruse (EÜ) nr 1266/1999 (kandidaatriikidele ühinemiseelse strateegia raames antava abi kooskõlastamise ja määruse (EMÜ) nr 3906/89 muutmise kohta) ( 6 ) raames. (10) Käesoleva määrusega sätestatud meetmed on kooskõlas põllumajandusstruktuuride ja maaelu arengu komitee arvamusega, ning arvestades järgmist: ON VASTU VÕTNUD KÄESOLEVA MÄÄRUSE:







Artikkel 1

Eesmärk

Käesoleva määrusega sätestatakse määruse (EÜ) nr 1268/1999 (ühenduse toetuse kohta ühinemiseelsetele meetmetele põllumajanduse ja maaelu arendamiseks Kesk- ja Ida-Euroopa taotlejariikides ühinemiseelsel perioodil) rakenduseeskirjad.

Artikkel 2

Investeeringud põllumajandusettevõtetesse

1. Toetust põllumajanduslikele investeeringutele võib anda tingimustel, mis on ette nähtud määruse (EÜ) nr 1257/1999 II jao I peatükis, välja arvatud kõnealuse peatüki artiklis 7.

2. Investeeringutoetust antakse põllumajandusettevõtetele:

— kes toetuse andmise otsuse tegemise ajal vastavad keskkonna, hügieeni ja loomade heaolu riiklikele miinimumnõuetele, ning

— kelle majanduslik elujõulisus on tõestatav pärast investeeringu teostamist.

Kui acqui's ettenähtud keskkonna, hügieeni ja loomade heaolu miinimumnõuded on kehtestatud vahetult enne taotluse laekumist, siis lähtutakse toetuse andmise üle otsustamisel ettevõtte suutlikkusest täita kõnealused uued nõuded pärast investeeringu teostamist.

3. Iga liikmesriik kehtestab abikõlblike koguinvesteeringute piirmäärad ja talupidajate kutseoskuste ja pädevuse abikõlblikkuse vastuvõetavad standardid.

Artikkel 3

Põllumajandus- ja kalandustoodete töötlemise ja turustamise parandamine

▼M5

1. Toetust võib anda investeeringutele, mis on sätestatud asutamislepingu I lisas sisalduvate põllumajandussaaduste ja -toodete, sealhulgas kalatoodete töötlemise ja turustamise parandamist käsitleva määruse (EÜ) nr 1257/1999 artiklis 25. Põllumajandussaadused ja -tooted, välja arvatud kalatooted, peavad pärinema taotlejariikidest või ühendusest. Toetust ei anta jaemüügi tasandil tehtavatele investeeringutele.

Toetust antakse isikutele, kes vastutavad lõplikult ettevõtetesse tehtavate investeeringute eest, mis vastavad käesoleva määruse artikli 2 lõike 2 esimeses ja teises taandes sätestatud tingimustele.

Kui ühenduse õigustikuga ettenähtud keskkonna-, hügieeni- ja loomade heaolu alased miinimumnõuded on kehtestatud vahetult enne taotluse laekumist, lähtutakse toetuse andmise üle otsustamisel ettevõtte suutlikkusest täita kõnealuseid uusi nõudeid pärast investeeringu teostamist.

▼B

2. ►M4 Abikõlblikeks kulutusteks võivad olla eelkõige järgmised: ◄

a) kinnisvara väljaehitamist ja omandamist, välja arvatud maa ostmist;

▼M1

b) uusi masinaid ja seadmeid, sealhulgas arvutitarkvara; komisjon võib siiski iga üksikjuhtumit eraldi käsitledes olla nõus andma abi kasutatud seadmetele, mille suhtes rakendatakse konkreetseid kaitsemeetmeid eelkõige nende päritolu ja tehnospetsifikaatide osas;

▼B

c) lisaks punktides a ja b nimetatud kulutustele üldkulusid, nagu näiteks arhitektide, inseneride ja konsultantide tasud, teostatavusuuringud ning patentide ja litsentside omandamine, kui vastavad summad ei moodusta üle 12 % kõnealustest kulutustest.

Artikkel 4

Põllumajanduse keskkonnapoliitika

Toetust võib anda määruse (EÜ) nr 1257/1999 II jao VI peatükis ettenähtud meetmetele kõnealuses määruses sätestatud tingimustel, kui need on katseprojekti meetmed.

Nende meetmete eesmärk on põllumajanduse keskkonnapoliitika rakendamise praktiliste kogemuste väljaarendamine nii haldus- kui ka põllumajandusettevõtte tasandil.

▼M3

Artikkel 5

1. Kutseõppetoetust võib anda selleks, et aidata parandada talupidajate ning teiste põllumajanduse ja metsamajandusega tegelevate isikute kutseoskusi ja pädevust ning nende tegevus ümber korraldada. Lisaks võib toetust anda selliste isikute kutseõppe toetamiseks, kes võiksid osaleda tegevuses, mille suhtes võib kohaldada muid programmi meetmeid, välja arvatud määruse (EÜ) nr 1268/1999 artikli 2 viimases taandes nimetatud meetmed.

2. Kutseõppetoetus ei hõlma sellist teoreetilist või praktilist õpet, mis on kesk- või kõrghariduse tavaprogrammide või -süsteemide osa.

▼B

Artikkel 6

Tootjarühmad

1. Toetust võib anda tootjarühmade asutamise hoogustamiseks ja haldustegevuse hõlbustamiseks esimesel viiel aastal pärast tootjarühmade registreerimist.

2. Käesolevat artiklit kohaldatakse taotlejariigis ametlikult registreeritud tootjarühmade suhtes, mille asutamise eesmärk on kõnealustesse rühmadesse kuuluvate tootjate toodangu ja tootmisprotsessi ühine turunõuetele kohandamine ning kauba ühisturustamine, kaasa arvatud müügi tsentraliseerimine, kauba müügiks ettevalmistamine ja müük hulgiostjatele, ning tooteinformatsiooni, esmajoones saagi koristamise ja kättesaadavusega seotud ühiseeskirjade väljatöötamine.

3. Pärast 1. jaanuari 2000 registreeritud tootjarühmadele antakse registreerimise kuupäevale järgneval viiel aastal kindlasummalist toetust tootjaorganisatsiooni asutamis- ja juhtimiskulude katteks.

▼M2

4. Lõikes 3 nimetatud toetus määratakse iga tootjaorganisatsiooni puhul kindlaks turustatud aastatoodangu alusel ja see ei ületa:

▼B

a) see on esimese, teise, kolmanda, neljanda ja viienda aasta eest vastavalt 5, 5, 4, 3 ja 2 % turustatava toodangu mahust, kuid mitte üle 1 000 000 euro, ja

b) see on esimese, teise, kolmanda, neljanda ja viienda aasta eest vastavalt 2,5, 2,5, 2,0, 1,5 ja 1,5 % turustatava toodangu mahust, kuid mitte üle 1 000 000 euro;

c) ülemmäär iga tootjaorganisatsiooni kohta on: — 100 000 eurot esimesel aastal, — 100 000 eurot teisel aastal, — 80 000 eurot kolmandal aastal, — 60 000 eurot neljandal aastal, — 50 000 eurot viiendal aastal; ning see makstakse välja aastaste osamaksetena.

Artikkel 7

Metsandus

▼M3

1. Toetust võib anda määruse (EÜ) nr 1257/1999 artiklites 29 ja 30 ettenähtud meetmetele kõnealustes artiklites ettenähtud tingimustel.

Metsamajanduse tootmisvõimsuse taastamiseks võib toetust anda ainult juhul, kui komisjon teeb kindlaks, et toimunud on erakorraline loodusõnnetus, olenemata selle põhjustest.

▼B

2. Toetust antakse põllumajandusmaa metsastamisele tingimusel, et metsa istutamine toimub keskkonnasõbralikul viisil ja kohalikke olusid arvestades.

Toetuse arvelt võib igal aastal lisaks istutamiskuludele maksta ka metsastatud maa hooldamise hektaritoetust kuni viie aasta jooksul metsastamisest alates.

3. Kui põllumajandusmaa metsastamist korraldavad riigiasutused, siis kaetakse ainult istutamiskulud.

4. Põllumajandusmaa metsastamistoetust ei anta jõulukuuskede istutamiskulude katteks.

5. Lühikese raieringiga kiirekasvuliste puuliikide puhul antakse metsastamistoetust ainult istutamiskulude katteks.

Artikkel 8

▼M1

Abikõlblikkus ja abi osatähtsus

▼B

1. Käesoleva määruse artiklites 2–7 kirjeldatud meetmete ning määruse (EÜ) nr 1268/1999 artiklis 2 mainitud muude meetmetega seotud kulutused on ühenduse toetuse saamiseks kõlblikud ainult juhul, kui need moodustavad osa põllumajanduse ja maaelu arengu programmist, mis on heaks kiidetud määruse (EÜ) nr 1268/1999 artikli 4 lõike 5 kohaselt.

▼M2

2. Ühenduse abi kõlblikud on ainult need kulutused, mida makseasutus maksab alates kuupäevast, mil komisjon otsustab talle finantsjuhtimise üle anda, või sealsamas täpsustatud kuupäevast (kuupäevadest). Ühenduse abi kõlbliku projekti puhul peavad kõik teenused, ehitustööd, masinad ja tarned pärinema ühendusest või taotlejariikidest; nõudmise korral peaks lõplik abisaaja suutma tõendada ehitustöö- ja teenuslepingutega hõlmatud sisendressursside päritolu, kasutades mis tahes vastuvõetavat tõendusvahendit.

▼B

Kulutuste abikõlblikkus lõpeb 2006. majandusaasta viimasel kuupäeval või asjaomase taotlejariigi ühinemise kuupäeval, olenevalt sellest, kumb tähtaeg on varasem.

3. Toiming loetakse abikõlblikuks ainult juhul, kui taotlejariigi makseasutus ei ole viie aasta jooksul alates makse kinnitamisest teinud selles muudatusi, mis:

a) mõjutavad investeeringu olemust või rakendamistingimusi või annavad mõnele ettevõttele või avalikule asutusele põhjendamatuid eeliseid; ja

b) tulenevad infrastruktuuri teatava osa omandivormi muutumisest või tootmistegevuse lõpetamisest või asukoha muutmisest.

▼M5

4. Määruse (EÜ) nr 1268/1999 artikli 8 lõike 2 kohaldamisel kasutatakse järgmisi mõisteid:

a) noored talupidajad – toetuse määramise kohta otsuse tegemise ajal alla 40 aastane talupidaja, kellel on piisavad kutseoskused ja pädevus;

b) mägipiirkonnad – määruse (EÜ) nr 1257/1999 artikli 18 lõikes 1 määratletud mägipiirkonnad;

c) riigiabi – kogu riigiabi, olenemata sellest, kas see on antud programmi alusel või mitte.

▼M4

Artikkel 8a

Rahastamislepped

Iga programmi abikõlblike kulutuste puhul tuleb arvestada komisjoni määruse (EÜ) nr 2222/2000 ( 7 ) artikli 1 lõikes 2 osutatud rahastamisleppe sätteid, mida rakendatakse ühenduse ja asjaomase kandidaatriigi vahel.

▼B

Artikkel 9

Korraldusasutus

Komisjon tagab, et iga taotlejariik asutab parimate standardite kohaselt toimiva korraldusasutuse, mis vastutab programmi tõhusa ja nõuetekohase haldamise eest.

Artikkel 10

Järelevalvenäitajad

Programmi rakendamise järelevalve konkreetsete materiaalsete, keskkonna- ja finantsnäitajate puhul võetakse arvesse määruse (EÜ) nr 1260/1999 artiklis 36 mainitud elemente.

Artikkel 11

Aasta- ja lõpparuanded

Määruse (EÜ) nr 1268/1999 artikli 5 lõikes 2 mainitud aastaaruanded sisaldavad peale määruse (EÜ) nr 1260/1999 artiklis 37 mainitud asjakohaste elementide ka iga meetme materiaalseid näitajaid.

Artikkel 12

Hindamine

Määruse (EÜ) nr 1268/1999 artiklis 5 nimetatud eel- ja järelhindamisel võetakse arvesse määruse (EÜ) nr 1260/1999 IV jaotise III peatükis ja määruse (EÜ) nr 1750/1999 III peatüki 5. jaos sätestatud hindamismenetlused.

Artikkel 13

Lõppsätted

Toetuse üksikasjalikud tingimused ja kulutuste abikõlblikkus käesoleva määruse kohaselt sätestatakse komisjon poolt Euroopa Ühenduse nimel iga taotlejariigiga sõlmitud kahepoolsete kokkulepetega, kusjuures võetakse arvesse komisjoni suunised liikmesriikidele.

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse ühenduse toetuse suhtes alates 1. jaanuarist 2000.

Käesolev määrus on tervikuna siduv ja vahetult kohaldatav kõikides liikmesriikides.